Pitkäkoski (Helsinki)

Pitkäkoski () on  Vantaanjoen koski Helsingin ja Vantaan rajalla. Sen etelärannalla ovat Helsingin keskuspuiston pohjoisin osa ja suunniteltu Kuninkaantammen asuntoalue, pohjoisrannalla Vantaan Ylästö.

Kaupunkeja yhdistävä jalankulun ja pyöräilyn silta kulkee Vantaanjoen yli kosken yläosissa. Talvisin suosittu Pitkäkosken ulkoilumaja sijaitsee hieman kosken eteläpuolella. Talvisilla kävelyillä voi nähdä koskikaran sukeltelemassa koskessa.

 Pitkäkosken rinnelehdot 
pienoiskuva|Pitkäkosken rinnelehtojen rauhoituskyltti. Kulkijan on pysyttävä poluilla, ettei rauhoitusalueen kasvisto kuluisi. Maastopyöräily on rauhoitusalueella kielletty.

Kosken molemmilla rannoilla sijaitsee Pitkäkosken rinnelehdon luonnonsuojelualue. Helsinki omisti aikoinaan rinnelehdon maat (12,6 ha) ja rauhoitti ne vuonna 1984 luonnonsuojelulain nojalla. Vuonna 1999 Vantaanjoen pohjoisella puolella olevat osat siirtyivät Vantaan kaupungin omistukseen. Vantaan puoleisissa lehdoissa kasvaa edustavaa pähkinäpensaslehtoa ja järeitä kuusia ja lahopuuta. 

Helsingin puoleisia rantoja reunustaa lehtometsä noin 50–100 metrin levyisenä kaistaleena. Jopa 120 vuotta vanhat kuuset muodostavat osan joenvarren kulkijaa hiljentävää metsikköä.  Koska metsäpaloja ei nykyisellään suuressa mitassa sallita, luonnonsuojelualueen kuusikkoa on harvennettu ja näin annettu järeämpien kuusten kasvamiselle tilaa. Myös kuusikossa kasvavat vaahterat, lehmukset, pähkinäpensaat ja tuomet ovat hyötyneet valoisuuden lisääntymisestä. Myös pohjakasvillisuus on alkanut elpyä.

 Kosket 
Pitkäkosken koskijakso käsittää kolme koskea: Pitkäkoski, Niskalankoski ja Ruutinkoski. Jakson kolmella koskella on pituutta yhteensä noin 1400 m, jolla matkalla joki putoaa runsaat 8 m. Pitkäkoskella itsellään on pituutta 1100 m ja korkeuseroa 5 metriä. Koko Pitkäkosken koskijakso kuuluu laajempaan Vantaanjokilaakson maisemansuojelualueeseen.

Vantaanjoen yleisilmeestä poiketen jokiuoma ulottuu Pitkäkoskella peruskallion pintaan asti, samoin kuin ylempänä Vantaankosken kohdalla. Koskea lienee aikoinaan perattu muiden Vantaanjoen koskien tapaan.

 Vesimäärä koskessa 
Joen virtaama Pitkäkoskessa vaihtelee paljon sateiden ja sulamisvesien mukaan. Kuivana kautena vettä saattaa virrata vain 1–2 m3/s luokkaa, jolloin koskessa on aika kuivan ja hiljaisen näköistä. Keskivirtaama on kuitenkin 11,5 m3/s. Toisaalta Vantaanjoen ennätystulvissa on saavutettu jopa noin 230 m3/s huippuvirtaama pitkään jatkuneiden rankkasateiden jälkeen. Nämä lukemat perustuvat hieman ylempänä samassa jokiuomassa – Vantaankosken yläjuoksulla Myllymäessä – tehtäviin Suomen ympäristökeskuksen mittauksiin. 

 Melonnasta 
pienoiskuva|Meloja Pitkäkoskella keväällä 2010.
Vantaanjoen Pitkäkoski on yleensä melko matalavetinen ja kivinen koski, joskin tulva-aikaan vettä ja vauhtia riittää enemmän. Kypärä ja muu koskimelontavarustus on paikallaan, samoin kuin kuiva vaatetus ja koeteltu koskimelontataito. Kosken yläjuoksulla on vedenottamon pohjapato, jonka jälkeen koskenlaskun ja kivienväistelyn voi alkaa.

Pitkäkosken voi ohittaa maitse, mikä on matalan veden aikaan ja kokemattomille koskimelojille paras ratkaisu. Tällöin on syytä rantautua pohjoisrannalle juuri ennen yläjuoksun pohjapatoa. Siirtoa tulee polkuja pitkin noin 1 000 metriä. Suuri osa rannasta on luonnonsuojelualuetta, jolla kulkiessa poluilta ei tule siirron aikana poiketa.

Vesihallituksen vuonna 1980 julkaisemassa Koskiselvityksessä on maininta pohjapadosta, joka olisi rakennettu Silvolan kohdalle uomaan vuonna 1957.

 Kalastuksesta 
pienoiskuva|Viehekalastaja Pitkäkoskella heikon lumikuuron aikana keväällä 2005.
pienoiskuva|Mato-onginta ja elävän syötin käyttö on kielletty Pitkäkoskella.
Pitkäkosken koskijakso on viehe- ja uistelukalastajien suosimaa kalastusseutua. Koskijaksoa pidetään yhtenä Vantaanjoen parhaimmista kalastuspaikoista. Kalastukselle ja liikkumiselle erityisesti luonnonsuojelualueella on asetettu jotain rajoituksia, joita vieläkin useampien toivoisi noudattavan. 

Alueella tavataan kirjolohta, taimenta, ja merilohta sekä joskus myös harjusta. Joessa on myös haukea ja toutainta. Vaikka Vantaanjokeen on kehittynyt pysyvämpää ja kutevaa jokikalakantaa, suuri osa joen lohikaloista istutuskaloja. Esimerkiksi merkittävä osa Vantaankoskelle istutettavista kirjolohista siirtyy nopeasti joessa alaspäin ja ovat suosittuja saaliita myös Pitkäkosken jokiosuuksilla.

 Lähteet 

Lähteet joihin ei viitata
 Pyöräilyopas Vantaan luontoon. Pitkäkoskesta erityisesti sivut 16-17. 
 Vantaanjoen vesistöstä 
 Vantaanjoki-esite (2005) - PDF-muotoinen esitekartta Vantaanjoen pääuomasta kohdetietoineen. 
 Suomen ympäristökeskus: Vantaanjoen vesistön virtaamatietoja ja - ennusteita - Suomen ympäristökeskuksen Myllymäen mittauspiste on heti Vantaankosken yläjuoksulla ja antaa siten hyvän kuvan myös Vantaankoskessa kulkevasta vesimäärästä.
 Vantaanjokilaakson maisema-alue
 Suomalaisen kalastusmatkailun edistämisseura: Vantaanjoki - Pitkäkoskelta Ruutinkoskelle. 

Aiheesta muualla

Luokka:Helsingin luonto
Luokka:Suomen kosket
Luokka:Pääkaupunkiseudun luonnonsuojelualueet
Luokka:Tuomarinkylä
Luokka:Vantaan luonto
Luokka:Vantaan alaosan alue
Luokka:Ylästö